Meddelelse om indledning af en antidumpingprocedure vedrørende importen af siliciummetal med oprindelse i Rusland

(2002/C 246/07)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 2238/2000(2) (i det følgende benævnt "grundforordningen"), hvori det hævdes, at siliciummetal med oprindelse i Rusland ("det berørte land") importeres til dumpingpriser, hvorved EU-erhvervsgrenen forvoldes væsentlig skade.

1. Klage

Klagen blev indgivet den 30. august 2002 af Euroalliages (ferrolegeringsindustriens forbindelsesudvalg) (i det følgende benævnt "klageren") på vegne af producenter, der repræsenterer 100 % af produktionen af siliciummetal i Fællesskabet.

2. Produkt

Det produkt, der påstås indført til dumpingpriser, er siliciummetal (i det følgende benævnt "den pågældende vare") med oprindelse i Rusland, i øjeblikket henhørende under KN-kode 2804 69 00. KN-koden er kun angivet til orientering.

3. Påstand om dumping

I henhold til artikel 2, stk. 7, i grundforordningen fastsatte klageren den normale værdi for Rusland på grundlag af prisen i et land med markedsøkonomi, jf. punkt 5.1, litra c), i denne meddelelse. Påstanden om dumping er baseret på en sammenligning af den i foregående punktum nævnte normale værdi med eksportpriserne på den pågældende vare ved salg til Fællesskabet.

På dette grundlag er den beregnede dumpingmargen betydelig.

4. Påstand om skade

Klageren har fremlagt bevis for, at importen af den pågældende vare fra Rusland er steget i absolutte tal og udtrykt i markedsandel.

Det hævdes, at mængden af importerede varer og priserne herpå bl.a. har haft en negativ indvirkning på EU-erhvervsgrenens priser, hvilket har haft betydelige skadelige følger for den finansielle situation for den pågældende EU-erhvervsgren.

5. Procedure

Da Kommissionen efter høring af Det Rådgivende Udvalg har fastslået, at klagen er indgivet af eller på vegne af den pågældende EU-erhvervsgren, og at der foreligger tilstrækkelige beviser til at berettige indledningen af en procedure, indleder den en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Undersøgelsen vil påvise, om det pågældende produkt med oprindelse i Rusland importeres til dumpingpriser, og om dette har forvoldt skade.

a) Spørgeskemaer

For at indhente de oplysninger, som anses for nødvendige til undersøgelsen, vil Kommissionen sende spørgeskemaer til den pågældende erhvervsgren og alle producentsammenslutninger i Fællesskabet, til de eksportører og producenter i Rusland, der er udvalgt til stikprøven, til alle eksportør- og producentsammenslutninger, til importørerne, til alle importørsammenslutninger, der er nævnt i klagen samt til myndighederne i det pågældende eksportland.

Under alle omstændigheder bør alle parter kontakte Kommissionen pr. fax med det samme eller senest inden den frist, der er fastsat i punkt 6 a) i) i denne meddelelse, for at få oplyst, om de er anført i klagen og i givet fald anmode om et spørgeskema, idet fristen i punkt 6 a) ii) gælder for alle interesserede parter.

b) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, supplere deres besvarelser af spørgeskemaerne med andre oplysninger og fremlægge relevant dokumentation. Oplysninger og dokumentation skal være Kommissionen i hænde inden for den frist, der er fastsat i punkt 6 a) ii) i denne meddelelse.

Kommissionen kan desuden høre interesserede parter mundtligt, hvis de indgiver en begrundet anmodning herom. Denne anmodning skal indgives inden for den frist, der er fastsat i punkt 6 a) iii) i denne meddelelse.

c) Udvælgelse af et land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at anvende Norge som et analogt land med markedsøkonomi til fastsættelse af den normale værdi for Rusland. Interesserede parter opfordres til at fremsætte bemærkninger om rimeligheden af dette valg inden for den frist, der er fastsat i punkt 6 b) i denne meddelelse.

d) Markedsøkonomisk status

For eksportører og producenter i Rusland, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Eksportører og producenter, som ønsker at fremsætte sådanne behørigt underbyggede krav, skal gøre dette inden for den frist, der er fastsat i denne meddelelses punkt 6 c). Kommissionen vil sende formularer til fremsættelse af sådanne krav til alle eksportører/producenter i Rusland, som enten indgår i stikprøven eller har anmodet om en individuel margen samt til de russiske myndigheder.

5.2. Procedure for vurderingen af Fællesskabets interesser

I overensstemmelse med artikel 21 i grundforordningen, og hvis påstandene om dumping og den derved forvoldte skade dokumenteres, vil der blive truffet afgørelse om, hvorvidt det vil være i Fællesskabets interesse at indføre foranstaltninger. EU-erhvervsgrenen, EU-importørerne samt deres repræsentative sammenslutninger, repræsentative brugere og repræsentative forbrugerorganisationer kan således give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6 a) ii), hvis de dokumenterer, at der er en objektiv forbindelse mellem deres aktiviteter og den pågældende vare. Parter, der har reageret som angivet i foregående sætning, kan indgive en begrundet anmodning om at blive hørt mundtligt inden for den frist, der er fastsat i punkt 6 a) iii) i denne meddelelse. Det skal bemærkes, at der kun tages hensyn til oplysninger indgivet i henhold til artikel 21, hvis oplysningerne er behørigt dokumenterede ved indgivelsen.

6. Frister

a) Generelle frister

i) For at anmode om et spørgeskema eller andre ansøgningsskemaer

Interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende, indsende besvarelser af spørgeskemaer og supplerende oplysninger

Medmindre andet er angivet, skal de interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller supplerende oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for valg af et land med markedsøkonomi

Parterne i undersøgelsen kan kommentere rimeligheden i at anvende Norge som et analogt land med markedsøkonomi, jf. punkt 5.1 c), med henblik på fastsættelsen af den normale værdi for Rusland. Kommentarer skal være Kommissionen i hænde senest ti dage efter offentliggørelsen af denne meddelelse i De Europæiske Fællesskabers Tidende.

c) Særlig frist for indgivelse af krav om markedsøkonomisk status

Behørigt underbyggede krav om markedsøkonomisk status, jf. punkt 5.1 d), skal være Kommissionen i hænde senest 21 dage efter datoen for udvælgelsen af en stikprøve eller som fastsat af Kommissionen.

7. Skriftlige bemærkninger, besvarelser af spørgeskema og korrespondance

Alle bemærkninger og anmodninger fra interesserede parter indgives skriftligt (elektronisk format må ikke anvendes, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor J-79 05/16 B - 1049 Bruxelles Fax (32-2) 295 65 05 Telex: COMEU B 21877.

8. Manglende samarbejdsvilje

Hvis en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en berørt part har meddelt urigtige eller vildledende oplysninger, vil der blive set bort fra disse oplysninger, og der gøres eventuelt brug af de foreliggende faktiske oplysninger.

9. Tidsplan for undersøgelsen

I henhold til artikel 6, stk. 9, i grundforordningen vil undersøgelsen blive afsluttet senest 15 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan midlertidige foranstaltninger senest indføres ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.